טוקסיק אוונג'ר (סרט, 2023)

טוקסיק אוונג'ר (באנגלית: The Toxic Avenger) הוא סרט גיבורי-על קומי-שחור סאטירי אמריקאי משנת 2023, שנכתב ובוים על ידי מייקון בלייר. זהו הסרט החמישי בזיכיון "טוקסיק אוונג'ר", המשמש כאתחול מחודש לסדרת הסרטים המקורית וכעיבוד מחודש ל משנת 1984. בסרט מככב פיטר דינקלג' בתפקיד הראשי, ולצדו מככבים ג'ייקוב טרמבלי, טיילור פייג', ג'וליה דייוויס, ג'וני קויין, אלייז'ה ווד וקווין בייקון.

הסרט הוקרן לראשונה כסרט הפתיחה של פסטיבל "Fantastic Fest" ב-21 בספטמבר 2023. הסרט עלה לאקרנים בארצות הברית ב-29 באוגוסט 2025 בהפצת "Cineverse" ו-"Iconic Events Releasing". הסרט זכה לביקורות חיוביות מצד מבקרים והכניס 754,578 דולר בליל הבכורה שלו בארצות הברית.

 עלילה 
ג'יי.ג'יי. דוהרטי, עובדת בחברת התרופות המושחתת "BTH" (קיצור של Bi-Toxiphetamine Hydroxylate), מצליחה להעביר מידע חסוי לעיתונאי-חוקר, אך השניים מותקפים על ידי להקת ראפ-רוק אלימה בשם "The Killer Nutz", הפועלת מטעם החברה. העיתונאי נרצח, אך ג'יי. ג'יי. נמלטת – מה שמעורר את זעמו של מנהל הלהקה, פריץ גרבינגר.

בעיירת סנט רומה הסמוכה, וינסטון גוז, עובד ניקיון ב-"BTH", מנסה לפרנס את בנו החורג וייד, לאחר מותה של אמו מסרטן. כאשר שכנתו, דייזי, מותקפת על ידי גובה חובות בשירותו של מאפיונר בשם ת'אד ברקבוס, וינסטון בוחר שלא להתערב – צעד שמעורר את אכזבתו של וייד.
במקביל, הבעלים של "BTH", בוב גרבינגר, ועוזרתו, קיזי, חוששים ממצבה הכלכלי של החברה – במיוחד נוכח חובם לברקבוס. לאחר שפריץ מדווח כי ג'יי. ג'יי. חמקה, בוב דורש ללכוד אותה בכל מחיר.

וינסטון מגלה כי הוא חולה במחלת מוח מתקדמת שסופה מוות, והתרופה היחידה שיכולה להציל אותו אינה מכוסה על ידי ביטוח הבריאות. בניסיון נואש, הוא משתתף בגאלה שמארגנת החברה ומתחנן לעזרה, אך מושלך החוצה בבוז. בלית ברירה הוא פורץ למתחם החברה, מטביע את הסמרטוט שלו בפסולת רעילה והופך אותו לנשק רדיואקטיבי. בעזרתו הוא שודד את הכספת של החברה, מבלי לפגוע בשומר.

בעת שהוא נמלט דרך סמטה אחורית, ג'יי. ג'יי. מגיעה למקום ונרדפת על ידי חברי להקת "The Killer Nutz". היא שוב מצליחה להימלט, בעוד וינסטון נורה בראשו ונהרג. גופתו נזרקת לתוך מכל פסולת רעילה – שמחיה אותו והופכת אותו למוטציה מעוותת. וינסטון המוטנטי מנסה לשוב לביתו דרך החלון, אך וייד נבהל ודוחף אותו מהאשנב, ישירות אל רכבו של הגובה שתקף את דייזי. כאשר זה שולף את נשקו, וינסטון מתגלה כבלתי-פגיע ותוקף בחזרה. הוא נמלט ליער, שם מתעודד על ידי חסר בית מקומי בשם גאת'רי סטוקינס, שמעודד אותו לגלות לווייד את זהותו האמיתית.

וינסטון חוזר לעיירה ומחסל באכזריות חוליית טרוריסטים בשם "The Nasty Lads", מציל בני ערובה וזוכה לתהילה. הציבור מעניק לו את הכינוי "טוקסיק אוונג'ר". גם וייד וגם בוב מזהים אותו מהשידור.

ג'יי. ג'יי. מוצאת את תעודת הזהות של וינסטון, מבקרת בביתו ונפגשת עם וייד – אך השניים מותקפים על ידי "The Killer Nutz", שחוטפים את וייד ויורים בג'יי. ג'יי. וינסטון מצליח להצילה באמצעות דמו הרעיל. מאוחר יותר, הוא פולש להופעה של הלהקה ומחסל את חבריה.

וינסטון וג'יי. ג'יי. חודרים לאחוזתו של בוב כדי להציל את וייד, אך נתפסים. בוב שואב את דמו של וינסטון כדי להפיק שיקוי שייתן לו כוח-על, אך בשל חוסר סבלנותו הוא שותה אותו לפני סיום הפיתוח – והופך למפלצת שעירה. ת'אד ברקבוס מגיע לדרוש את חובו, אך בוב מחסל אותו ואת אנשיו.

וינסטון וג'יי. ג'יי. נמלטים, אך בזמן חילוצו של וייד מתפתחת תקרית ירי שמובילה לפיצוץ צריף. בוב נלחם בווינסטון בקרב סופי. בדיוק כאשר וינסטון עומד להרוג את בוב, מתברר כי פריץ הציל את וייד מהפיצוץ. לבקשת וייד, וינסטון חס על חייו של בוב – אך זה תוקף שוב ולבסוף נהרג יחד עם קיזי, שגם היא עברה מוטציה – לאחר שווינסטון מצית אותם באמצעות דלק מהרכב של ג'יי. ג'יי.

בסיום הסרט, וינסטון מתעורר בבית החולים, שם נאמר לו כי מחלתו הקטלנית נרפאה כתוצאה מהמוטציה. פשעיו של בוב נחשפים, וייד, ג'יי. ג'יי. ופריץ (שנעצר) שורדים. וינסטון זוכה לחיבוק מווייד – שסוף סוף מקבל אותו כאביו. בסצנה שאחרי הכתוביות, נחשף כי קיזי שרדה אך נותרה מצולקת, בעוד וינסטון מדריך את הקהל כיצד להכין טוסט גבינה מושלם.

 צוות השחקנים 
 פיטר דינקלג' – וינסטון גוז / טוקסיק אוונג'ר, גבר אלמן וגס-רוח העובד כשרת עד שהוא עובר מוטציה. את בן-דמותו הפיזי של טוקסיק אוונג'ר מגלמת כפילת הגוף לואיזה גוריירו.
 ג'ייקוב טרמבלי – וייד, בנו החורג של וינסטון.
 טיילור פייג' – ג'יי. ג'יי. דוהרטי, עובדת בחברת התרופות "BTH", המסייעת בחשאי לחשוף את השחיתויות שלה.
 קווין בייקון – בוב גרבינגר, איש עסקים מושחת.
 אלייז'ה ווד – פריץ גרבינגר, אחיו הצעיר של בוב ומנהל להקת "The Killer Nutz".
 שרה ניילס – ראש העיר טוגר
 ג'וליה דייוויס – קיזי סטרנייבן, עוזרתו האישית של בוב.
 ג'וליאן קוסטוב – באד ברסרק, מנהיג להקת "The Killer Nutz".
 ג'וני קוין – ת'אד ברקבוס, מאפיונר רב-עוצמה.
 דייוויד יאו – גאת'רי סטוקינס, חסר בית ובעל בריתו של וינסטון.
 שון דולי – מלווין פרד, עיתונאי-חוקר.
 אנט באדלנד – דייזי, בעלת מכולת שכונתית ושכנתו של וינסטון.
 רבקה או'מרה – שלי גוז, אשתו המנוחה של וינסטון ואמו של וייד.
 ג'יין לוי – נציגת ביטוח עליזה
 מקון בלייר – דניס
 לויד קאופמן – לויד

 הפקה 
 פיתוח 
באפריל 2010 הוכרז על כוונה להפיק גרסה מחודשת לסרט "" משנת 1984. נמסר כי הסרט החדש יקבל דירוג PG-13 ויהיה מיועד לצפייה משפחתית, בדומה לסדרת האנימציה "Toxic Crusaders", כאשר סטיב פינק ישמש כתסריטאי וכבמאי. במאי 2013 נמסר כי ארנולד שוורצנגר מנהל משא ומתן על השתתפות בסרט, אך לבסוף ויתר על הפרויקט לטובת השתתפות ב"שליחות קטלנית: ג'נסיס" (2015).

בספטמבר 2016 דווח כי קונרד ורנון עתיד לביים את הסרט, לצד גיירמו דל טורו מחברת "Double Dare You", בוב קופר ואלכס שוורץ מחברת "Storyscape Entertainment", ועקיבא גולדסמן וגרג לסאנס מ-"Weed Road Pictures" שישמשו כמפיקים בפועל. מייק ארנולד וכריס פול נשכרו לשכתוב התסריט המקורי מאת פינק ודניאל ס. מיטשל.

בדצמבר 2018 רכשה חברת "אולפני לג'נדרי" את הזכויות להפקת הגרסה המחודשת, כאשר לויד קאופמן ומייקל הרץ, מפיקי הסרט המקורי מטעם אולפני "טרומה", שבו לפרויקט. במרץ 2019 הוכרז כי מייקון בלייר יכתוב ויביים את הסרט. קאופמן שיבח את בלייר ואמר כי הוא "מכיר את ההומור של טרומה טוב יותר ממנו עצמו", ואף טען שהתסריט החדש "טוב יותר מהמקורי".

בנובמבר 2020 נמסר על ליהוקו של פיטר דינקלג' לתפקיד הראשי, ועל ליהוקם של שחקנים נוספים פורסם בין החודשים אפריל–יוני 2021. בדצמבר 2021 הצהיר דינקלג' כי הסרט אינו עיבוד מחודש של הסרט המקורי. בינואר 2022 אישר בלייר כי הסרט ישתמש באפקטים פרקטיים וציין כי העלילה תתרחש בתקופה שמשלבת עבר והווה. לואיזה גוריירו גילמה את דמותו של טוקסיק אוונג'ר בהופעתו הפיזית, בעוד שדינקלג' דיבב את הדמות לאחר מכן בתהליך הפוסט-פרודקשן.

 צילומים 
צילומי הסרט החלו ב-21 ביוני 2021 בבולגריה והסתיימו ב-14 באוגוסט 2021.

 הפצה ושיווק 
הסרט הוקרן לראשונה כסרט בכורת הפתיחה של פסטיבל "Fantastic Fest" שנערך ב-21 בספטמבר 2023. ב-30 בספטמבר הוקרן הסרט גם בפסטיבל "Beyond Fest", ולאחר מכן ערך את בכורתו הבינלאומית בפסטיבל הסרטים ה־56 של סיטג'ס, במסגרת תוכנית "מחוץ לתחרות", ב-13 באוקטובר 2023. הקרנת הבכורה בבריטניה התקיימה במסגרת רצועת "Midnight Madness" של פסטיבל אדינבורו הבינלאומי ה־78 לקולנוע, ב-19 באוגוסט 2025.

לאחר הבכורה הראשונית, התקשו יוצרי הסרט למצוא מפיץ שיסכים להפצה רחבה, כאשר אחד המפיקים – שזהותו לא פורסמה – כינה את הסרט "בלתי-ניתן להפצה" בשל תוכנו האלים והגרפי. בינואר 2025 הוכרז כי חברת "Cineverse" רכשה את זכויות ההפצה, עם תוכנית להפיץ את הסרט ללא דירוג (unrated), לאחר שקיבל בתחילה דירוג R. באותו החודש נמסר כי הסרט יעלה לאקרנים בארצות הברית ב-29 באוגוסט 2025. במרץ 2025, "Cineverse" שיתפה פעולה עם "Iconic Events Releasing" לשם הפצה קולנועית רחבה. ביולי 2025 הופיעו שחקנים מהסרט בכנס קומיק-קון, סן דייגו וב-"Digital Gym Cinema" עבור קידום הסרט.

 ביקורות 
באתר הביקורות "Rotten Tomatoes" זכה הסרט ל-86% ביקורות חיוביות מתוך 133 ביקורות רשמיות. קונצנזוס המבקרים באתר קבע כי:  באתר "Metacritic", שבו נמדד ממוצע משוקלל של ביקורות, קיבל הסרט את הציון 67/100, בהתבסס על 20 ביקורות, דבר המעיד על "ביקורות חיוביות ברובן".

 נובליזציה לרומן גרפי 
רומן גרפי המבוסס על הסרט יצא לאור ב-2 בספטמבר 2025, בהפצת "Legendary Comics".

 קישורים חיצוניים 


 הערות שוליים 

קטגוריה:סרטים אמריקאיים משנת 2023
קטגוריה:סרטי אתחול
קטגוריה:סרטי גיבורי-על
קטגוריה:סרטי סאטירה
קטגוריה:סרטי פעולה אמריקאיים
קטגוריה:סרטי קומדיה שחורה אמריקאיים
קטגוריה:סרטי אולפני לג'נדרי